**DĖL ROKIŠKIO RAJONO SAVIVALDYBĖS TARYBOS 2016 M. LAPKRIČIO 25 D. SPRENDIMO NR. TS-191 ,,DĖL ROKIŠKIO KRAŠTO MUZIEJAUS TEIKIAMŲ PASLAUGŲ SĄRAŠO IR ĮKAINIŲ PATVIRTINIMO“** **PAKEITIMO**

2018 m. lapkričio 30 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies, 37 punktu, 18 straipsnio 1 dalimi, Rokiškio rajono savivaldybės taryba n u s p r e n d ž i a:

1. Pakeisti Rokiškio rajono savivaldybės tarybos 2016 m. lapkričio 25 d. sprendimą Nr. TS- 191 ,,Dėl Rokiškio krašto muziejaus teikiamų paslaugų sąrašo ir įkainių patvirtinimo“, papildant nauja paslauga ir įkainiu:

,,Liongino Šepkos ekspozicijos lankymas Kalėdų rezidencijos ir Rokiškis – Lietuvos kultūros sostinė 2019 šventės atidarymo metu, 2018 m. gruodžio 8 d., bilieto kaina vienam lankytojui – 5,00 Eur“.

2. Skelbti šį sprendimą Teisės aktų registre ir savivaldybės interneto svetainėje.

Sprendimas per vieną mėnesį gali būti skundžiamas Regionų apygardos administracinio teismo Panevėžio rūmams (Respublikos g. 62, Panevėžys) Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Janina Komkienė

**SPRENDIMO PROJEKTO ,,DĖL ROKIŠKIO RAJONO SAVIVALDYBĖS TARYBOS 2016 M. LAPKRIČIO 25 D. SPRENDIMO NR. TS-191 ,,DĖL ROKIŠKIO KRAŠTO MUZIEJAUS TEIKIAMŲ PASLAUGŲ SĄRAŠO IR ĮKAINIŲ PATVIRTINIMO“ PAKEITIMO“ AIŠKINAMASIS RAŠTAS**

**Tarybos sprendimo projekto tikslas** – papildyti muziejaus mokamų paslaugų sąrašą nauja paslauga ,,Liongino Šepkos ekspozicijos lankymas Kalėdų rezidencijos ir Rokiškis – Lietuvos kultūros sostinė 2019 šventės atidarymo metu, 2018 m. gruodžio 8 d.“ ir nustatyti bilieto įkainį.

**Šiuo metu esantis teisinis reglamentavimas** Lietuvos Respublikos vietos savivaldos įstatymo 16 straipsnio 2 dalies, 37 punktu, 18 straipsnio 1 dalis.

**Sprendimo projekto esmė.** Išaugus ekspozicijos aptarnavimo sąnaudoms, būtina padidinti lankymo bilietų įkainį.

L. Šepkos drožinių ekspozicijoje 2018 m. gruodžio 8 d. lankytojai bus aptarnaujami ir papildomai bus dirbama po darbo valandų (18.00–22.00 val.). Ekspoziciją aptarnaus du ekspozicijų prižiūrėtojai, viena kasininkė, vienas muziejininkas-gidas, amatų specialistas. Kiekvienas ekspozicijos lankytojas turės galimybę kompiuteriniame terminale susikurti atviruką Liongino Šepkos kūrybos temomis ir jį išsiųsti elektroniniu paštu. Taip pat lankytojai galės dalyvauti parengtoje virtualioje viktorinoje apie L. Šepkos gyvenimą ir kūrybą, o teisingai atlikęs užduotį, kiekvienas lankytojas gaus prizą. Vienoje ekspozicijos salėje bus pristatoma parengta edukacinė programa „Susikurk Kalėdų dovaną“.

**Galimos pasekmės, priėmus siūlomą tarybos sprendimo projektą:**

**teigiamos** – Rokiškio krašto muziejus nepatirs papildomų finansinių išlaidų;

**neigiamos** – nėra.

**Kokia sprendimo nauda Rokiškio rajono gyventojams.** Renginio dalyviai ne tik susipažins su L. Šepkos drožinių ekspozicija, bet ir galės dalyvauti edukacijoje, gauti kitas interaktyvias paslaugas.

**Finansavimo šaltiniai ir lėšų poreikis.** Papildomos lėšos nereikalingos.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 str. 1 d. numatytais veiksniais, todėl teisės aktas nevertintinas antikorupciniu požiūriu.

Krašto muziejaus direktorė Nijolė Šniokienė